Pilar Romero Cajigal

Pilar Romero Cajigal (Coruña, Galizia, 1977) arkitektoa, erakusketa komisarioa eta arte kudeatzailea da. Espacio Peculiar izeneko arte espazioa du, Oleirosko Perilloko udal azokan. Urtebetez  (2024ko urritik 2025eko urria arte), Bilboko Guggenheim museoan ere lan egin zuen, komisario laguntzaile.

 Bizitza 
Galizian jaio zen, 1977an, Coruñan, baina bere burua Coruñako probintziako Oleiros udalerriko Mera herrikotzat du. Aita errementari artisaua zen. Betidanik gustatu izan zaio artea, baina bere bizitzari erabateko aldaketa ematea erabaki zuen arte, ez zen erabat sektore horretan aritu. Arkitektura ikasi zuen Coruñako Unibertsitatean.

 Lan ibilbidea 
Eraikuntzako, ingeniaritzako eta banketxeetako enpresetan lan egin zuen, haien aktibo higiezinak kudeatzen. 20 urte eman zituen sektore horretan, harik eta, 2016an, bizitzari buelta bat ematea erabaki zuen arte. Sektore hori utzita, diseinuaren eta artearen arlora bideratu zuen bere lan ibilbidea: erakusketen komisariotzara, hain zuzen ere.

Iruñera etorri zen, Nafarroako Unibertsitateko master bat egitera, arlo horretan trebatzeko. Mexikoko fundazio pribatu batera joan zen lanera, Coppel fundaziora, eta aurrerago Austriako erakusketa areto batean aritu zen. Coruñara itzuli zen; eta, tokiko artistekin harremanetan jarrita, Espacio Peculiar izeneko arte espazioa sortu zuen, 2024ko azaroaren 9an, Oleirosko Perilloko udal azokan. Lehentxoago, 2024ko urriaren 7an, Bilboko Guggenheim museoan hasia zen lanean, Lekha Hileman komisarioaren laguntzaile; 2025eko urrian utzi zion museo horretan lan egiteari.

Espacio Peculiar espazioan komisariatu dituen erakusketetako batzuk: Lara Diaz Pintos: Trampa y reflejo (2025); Verónica Vicente: Donde la rama insiste (2025); Horizonte rugoso expandido (2025/2026).

 Erreferentziak 

 Kanpo estekak 

Kategoria:Coruñarrak
Kategoria:Emakume arkitektoak
Kategoria:Emakume kudeatzaileak
Kategoria:Emakume erakusketa komisarioak
Kategoria:Guggenheim Bilbao Museoa
Kategoria:Nafarroako Unibertsitateko ikasleak